Stk 1. Á Føroya Tele er ein samstarvsnevnd, har umboð fyri leiðslu, álitisfólk og varaálitisfólk sita. Víst verður til reglugerðina fyri samstarvsnevndina. Stk. 2. Samstarvsnevndin skal hava innlit í øll viðurskifti, sum hava við fyritøkuna og uppgávur hennara at gera. Stk. 3. Tá avgerandi broytingar verða gjørdar í bygnaðin ella arbeiðsgongdini skal starvsfólkið hava boð um hetta í góðari tíð. Krevja slík tiltøk eftirútbúgving, skulu starvsfólkini hava høvi til at fáa neyðuga eftirútbúgving, so tey kunnu røkja hesi arbeið. Avgerandi broytingar og tilrættisleggingina av hesum, kunnu altíð takast upp í samstarvs nevndini til viðgerðar. Stk. 1. Hvør deild ella øki, sum hevur meira enn 3 fólk í starvi, kann velja álitisfólk og varaálitisfólk. Sum høvuðsregla skulu hesi hava fulltíðarstarv. Álitisfólk og nevndarlimir í Starvsmannafelagnum kunnu ikki verða uppsøgd, uttan at uppsøgnin hevur verið til viðgerðar millum Føroya Tele og Starvsmannfelagið. Stk. 2. Lærlingar kunnu ikki verða álitisfólk, eins og leiðarar, deildarleiðarar og økisleiðarar heldur ikki kunnu veljast til álitisfólk. Stk. 3. Álitisfólkini skulu ansa eftir at lógir, reglur og sáttmálar, sum eru galdandi fyri starvsøki á Føroya Tele, verða yvirhildnar, eins og hesi skulu virka fyri, at samstarvið millum starvsfólk og leiðslu er so gott sum gjørligt. Stk. 4. Hesi álitisfólk velja sínamillum eitt felagsálitisfólk og tvey varaumboð, sum hava dagliga samskifti við leiðsluna. Stk. 5. Felagsálitisfólkið fær 20% niðursetta arbeiðstíð uttan lønarmiss, varafelagsálitisfólkini fáa 10% niðursetta arbeiðstíð uttan lønarmiss. Harumframt fær felagsálitisfólkið og varafelagsálitisfólkini frí eftir tørvi uttan lønarmiss í samband við ósemjur og sáttmálatingingar. Stk. 6. Felagsálitisfólkið fær 2 viðbótastig í samsýning, og varaálitisfólkini 1 viðbótastig í samsýning. Henda samsýning er eftirlønargevandi. Stk. 7. Álitisfólkini á deildunum, taka sær av dagligu viðurskiftunum í síni deild, og um krevst, leggja mál fyri felagsálitisfólkið til víðari viðgerð saman við leiðsluni. Stk. 8. Í sambandi við setan, flyting ella uppsøgn, skal felagsálitisfólkið hava boð um hetta í góðari tíð, soleiðis at deildarálitisfólkini hava haft møguleika at viðgerða spurningin saman. Stk. 9. Deildarálitisfólkini skulu kunna røkja arbeiðið í vanligu arbeiðstíðini í tann mun tað er neyðugt, og skal verða roynt, at hettar órógvar minnst møguligt. Stk. 10. Um starvsfólk er valt í nevnd Starvsmannafelagsins, skal tí verða givin heimild at fremja felagsarbeiði í vanligu arbeiðstíðini í givnum førum, t. d. undir sáttmálasliti, sáttmálasamráðingum, arbeiðsósemju og til álitisfólkafundir. Harumframt fáa nevndarlimir frí við løn 1 dag um mánaðin til felagsarbeiði. Stk. 11. Tann, sum verður vald/ur til formann í Starvsmannafelagnum hevur altíð rætt til at fáa farloyvi uttan løn, og hevur Føroya Tele skyldu at hava starv til viðkomandi, tá formanstíðin er úti. Stk. 12. Tá álitisfólk og starvsfólk søkja um at sleppa á álitisfólkaskeið, fer Føroya Tele at viðgera slíkar umsóknir við vælvild. Sama er galdandi fyri nevndarlimir í Starvsmannafelagnum. Stk. 13. Álitisfólk skulu hava rætt til at koma saman til felagsfund 2 ferðir um árið í arbeiðstíðini. Stk. 14. Føroya Tele setur á hvørjum ári í sáttmálaskeiðnum kr. 20.000,00 í grunn til fíggjan av álitisfólkaskeiðum. Stk. 2. Allar starvssetanir skulu, áðrenn setan, leggjast fyri felagsálitisfólkið til kunningar, soleiðis at høvi verður at kanna, um allar ásetingarnar sambart sáttmálanum eru yvirhildnar. Verða fólk sett uttan at starvið er lýst leyst, skal frágreiðing latast felagsálitisfólkinum til kunningar. Stk. 3. Við setan skal starvslýsing gerast, sum síðani verður kunnað felagsálitisfólkið. Hendan starvslýsing eigur eisini at innihalda fastar reglur um menningarsamrøður. Stk. 4. Tá nýtt fólk verður sett í starv sambært hesum sáttmála, verður skipað fyri einum fundi millum starvsfólkið og felagsálitisfólkið sum partur av innføringini í starvið. Endamálið við fundinum er at geva felagsálitisfólkinum høvi at kunna um limaskap í Starvsmannafelagnum. Hesin fundur verður hildin, áðrenn setanarprógvið verður undirskrivað. Stk. 1. Starvsfólk, ið verða sett til fyribilsarbeiði ella avloysing fyri annan, verða lønt við fastari mánaðarløn ella tímaløn soleiðis: Tey, ið lúka treytirnar fyri fakliga útbúgving fáa løn eftir lønarbólkinum fyri faklærd á tí lønarstigi, tey høvdu fingið við setan í fast starv. Meðan tey, ið lúka treytirnar fyri ófaklærd, fáa løn eftir lønarbólkinum fyri ófaklærd á tí lønarstigi, tey høvdu fingið við setan í fast starv. Dagtímalønin er 1/1924 av árslønini. Stk. 2. Sum fyribilsarbeiði er at skilja arbeiði, sum ikki varir longur enn í mesta lagi 5 mánaðir í einum ári. Verður arbeitt meira, er talan um vanligt starv við vanligari uppsagnarfreist frá fyrsta starvsdegi. Stk. 3. Undantak frá stk. 2 eru skúlanæmingar og onnur, sum bert arbeiða eftir tilkalli. Hesi hava uppsagnarfreist uppá 1 mánaða og verða ikki roknað sum fastsett, sjálvt um starvstíðin er longri enn 5 mánaðir um árið, treytað av, at tey ikki koma undir § 6, stk. 1. Stk. 4. Sum avloysari er at skilja starvsfólk, sum arbeiðir fyri annað navngivið starvsfólk, sum vegna sjúku, barnsburð ella farloyvi ikki er í starvi. Er ikki tilskilað í setanarbrævi í sambandi við avloysing, hvønn viðkomandi avloysir, er starvið at meta sum vanligt starv við vanligari uppsagnarfreist frá fyrsta starvsdegi. Stk. 5. Frávik frá hesum reglum kunnu bert góðtakast við góðkenning frá 3 mannanevndini. Stk. 6. Fyribilshjálp og avloysarar fáa úrtíðarløn og vaktargjøld eftir reglunum í § § 22 og 25. Stk. 7. Fyribilshjálp og avloysarar fáa eisini lønar- og tænastualdurskort sambært § 6, stk. 7 í sáttmálanum. Stk. 8. Tekniskir praktikantar verða løntir við 60 og 70% av lønini í avvarðandi lønarbólk fyri útlærd. Stk. 1. Verður starvsfólk orsakað av sjúku ikki ført fyri at røkja arbeiði sítt, verður hetta mett sum lóglig orsøk til forfall, uttan so at viðkomandi, sum er í starvi eftir hesum sáttmála, av fyrisettum ráði ella grovum ósketni hevur verið atvoldin til sjúkuna, ella, tá hann er settur í starvið, hevur dult sjúkuna. Er starvsfólk burtur vegna sjúku, verður goldin full løn frá fyrsta sjúkradegi. Stk. 2. Fráveru vegna sjúku verður starvsfólk eftir áheitan at vátta skrivliga og við læknaváttan, um tað verður kravt. Varir sjúkan meira enn 2 vikur, kann tað verða kravt, at starvsfólkið útvegar gjøllari upplýsing frá lækna um, hvussu drúgv sjúkan verður. Slíka læknaváttan rindar arbeiðsgevarin. Stk. 3. Starvsfólk kunnu fáa frí við løn, tá barn/børn teirra eru sjúk, tó hægst 2 dagar hvørja ferð og í mesta lagi tilsamans 10 dagar árliga. Hava tey meira enn 2 børn undir 10 ár, kunnu tey fáa frí upp til 20 dagar. Somu reglur eru galdandi fyri tímalønt starvsfólk, ið eru sett í starv eftir hesum sattmála. Stk. 1. Starvskvinnan, ið er við barn, eigur at siga leiðsluni frá, 3 mánaðir áðrenn hon væntar seg at eiga. Stk. 2. Starvskvinnu verður veitt full løn fyri tíðina, frá tí hon gerst óarbeiðsfør, tó í mesta lagi 8 vikur undan føðing, og tilsamans 24 vikur. Afturat hesum kann hon fáa frí uttan løn í 6 vikur. Starvskvinna kann umframt eftir umsókn fáa frí uttan løn í 5 mánaðir uttan miss í lønaraldri. Í hesum sambandi kann starvsmaður eisini eftir umsókn fáa frí uttan løn í 1 mánaða uttan miss í lønaraldri. Stk. 3. Umframt tær í stk. 2 nevndu sømdir kann starvskvinna fáa 6 mánaða sjúkrafrí í slíkum førum, har hon við læknaváttan prógvar, at tað fyri fostur og/ella hana sjálva stendst heilsuvandi av at vera í starvinum. Undir slíkum umstøðum verður veitt starvskvinnuni full løn. Stk. 4. Um starvskvinna ættleiðir barn, kann hon fáa upp til 24 vikur frí við løn. Í hesum sambandi kann starvsmaður eisini eftir umsókn fáa frí uttan løn í 1 mánaða uttan miss í lønaraldri. Stk. 5. Starvskvinna kann ikki sigast upp við teirri grundgeving, at hon er við barn. Stk. 6. Í sambandi við barnsburð ella ættleiðing má starvskvinna á ongan hátt verða fyri vanbýti í setanar- og starvsviðurskiftum sínum. Stk. 1. Tá ið starvsfólk, ið er lønt eftir hesum sáttmála, doyr, meðan tað er í starvi, eigur eftirsitandi hjúnafelagi/samlivandi ella børn undir 18 ár, sum tað hevur skyldu til at uppihalda, rætt til løn í mun til uppsagnartíðina, minst 3 mánaðar, tó hægst 6 mánaðar. Stk. 2. Eftirsitiløn er miðaltalið av fullu lønini seinastu 12 mánaðirnar, sum viðkomandi hevur arbeitt fulla tíð. Lønin í mánaðanum, tá starvsfólkið doyði, verður ikki roknað uppí eftirsitilønina. Stk. 1. Innvinningarárið verður roknað frá 1. apríl til 31. mars. Frítíðin eigur í tann mun, tað er gjørligt, at verða hildin í einum og í tíðini 2. mai til 30. september. Stk. 2. Føroya Tele ásetir, nær frítíðin skal vera. Føroya Tele skal, so vítt arbeiðsumstøðurnar loyva tí, ganga ynskjum starvsfólksins um, nær frítíðin hjá tí einstaka skal vera, á møti. Føroya Tele skal í so góðari tíð sum gjørligt siga starvsfólkunum frá hesum, tó í seinasta lagi 1 mánaða, áðrenn frítíðin byrjar, uttan so at serligar umstøður forða fyri hesum. Stk. 3. Sjúkradagar í frítíð verða vanliga viðroknaðir sum frítíðardagar. Tó kunnu eftir umsókn í serligum førum, har sjúkan forðar fyri nýtslu av frítíðini á rímiligan hátt, slíkir sjúkradagar koma undir reglurnar fyri sjúku og nýggir frítíðardagar verða tá givnir. Um starvsfólkið er óarbeiðsført, tá frítíðin byrjar, verður tó altíð latnir eyka frítíðardagar. Somu reglur verða galdandi í samband við sjúku undir avspáking. Stk. 1. Starvsfólk við mánaðarløn, sum hava starv hjá Føroya Tele, fáa hesa frítíð: Stk. 2. Eru tey sett í starv samstundis ella eftir, at frítíðarárið byrjar, verður eingin frítíð givin. Tó sleppa tey at halda ta frítíð, tey eiga á, móti at lata frá sær 1/30 av mánaðarlønini fyri hvønn dagin av teirri frítíð, tey á henda hátt fáa. Stk. 3. Starvsfólk, ið eru sett í starv seinni enn 12 mánaðar, áðrenn frítíðarárið er byrjað, eiga 2,5 frídag fyri hvønn mánaða, tey hava verið í tænastu, áðrenn frítíðarárið byrjar. Hava starvsfólk, áðrenn tey vórðu sett í starv, fingið frítíðarrætt í starvi hjá øðrum arbeiðsgevara, sleppa tey í samsvar við reglurnar í stk. 2 at halda hesar frídagar saman við frítiðini, tey hava fingið í verandi starvi. Stk. 4. Starvsfólk, ið hava verið meira enn 12 mánaðar í starvi, áðrenn frítíðarárið byrjar, fáa frítíð við løn í 30 yrkadagar. Stk. 5. Harumframt eiga starvsfólk rætt til serstakt frítíðargjald svarandi til 1,5% av allari árslønini í undanfarna innvinningarári og 12% av útgoldnari úrtíðarløn. Hetta gjald verður at gjalda í seinasta lagi, tá ið viðkomandi byrjar frítíð sína. Nevnda 1,5% frítíðargjald verður ikki goldið, tá farið verður úr starvi. Stk. 6. Tá farið verður úr starvi, verður frítíðargjaldið 12% goldið fyri tann partin av frítíðarárinum, sum viðkomandi starvsfólk ikki hevur hildið frí. Stk. 1. Starvsfólki verður givin tænastufrí uttan løn, har tað ikki stríðir móti áhugamálum hjá Føroya Tele. Starvsfólk, sum eftir umsókn fara í farloyvi í sambandi við útbúgving, ið tænir áhugamálum hjá Føroya Tele, kunnu fáa fulla ella niðursetta løn við eftirlønargjaldi. Tó skulu starvsfólk, ið hava starvast longur enn 5 ár, hava rætt til minst 1 ára tænastufrí, um tað ikki stríðir móti áhugamálum hjá Føroya Tele. Stk. 1. Føroya Tele rindar vegna starvsfólkið til eina eftirlønar- og/ella lívstryggingarskipan, ið Føroya Tele og Starvsmannafelagið kunnu góðkenna, tilsamans 15,5% í eftirlønargjaldi og lívstrygging av tí til eina og hvørja tíð galdandi mánaðarløn/tímaløn eftir lønarskalanum, men ikki av serstøkum gjøldum ella úrtíðargjøldum. Stk. 2. Fyri tey, sum eru sett styttri enn 3 mánaðir, verður goldin samlagstrygging. Eftirlønargjaldið skal eftir avtalu við Føroya Tele verða goldið sum løn ella eftirløn. Stk. 1. Dag- og tímapeningur undir tænastuferð og endurgjald fyri nýtslu av egnum bili í tænastuørindum verður eftir almennum takstum ella avtalum. Stk. 2. Ferðing í arbeiðsørindum til og frá ikki vanligum arbeiðsstað er at rokna sum arbeiðstíð, sambært § § 19 og 22 viðv. arbeiðstíð og úrtíð. Henda skal tó í mest møguligan mun liggja í vanligari arbeiðstíð. Ferðing millum kl. 22.00 og 08.00 verður ikki íroknað, um starvsmaður fær ávíst og goldið seingjarpláss. Stk. 3. Tá ið starvsfólk eru á tænastuferð í Føroyum kann gisting á gistaringarhúsi verða endurrindað móti rokning. Stk. 4. Um starvsfólk, sum verða send á útoyggj at arbeiða, ikki sleppa heimaftur vegna veður, verður latin ein serviðbót á 500 kr. pr. byrjað døgn. Við útoyggj eru at skilja Mykines, Koltur, Skúvoy, Stóra Dímun, Fugloy og Svínoy. Stk. 1. Fyri skeið, sum leiðslan áleggur starvsfólkunum at luttaka á, verður hvør einstakur skeiðdagur roknaður sum 1 vanligur arbeiðsdagur, tó í mesta lagi 7,5 tímar (37 tíma vika). Um skeið liggur á degi, har starvsfólkið longu hevur arbeitt tímanormin, verður skeiðtíðin tald við í skyldugu arbeiðstíðina, tó við hægst 4 eykatímum útyvir dagtímanormin. Um skeið liggur í vikuskifti ella á føstum frídegi samb. § 26, verður latin tímasamsýning fyri ólagaligu tíðina samb. § 25. Skeiðtíðin verður harumframt tald við í skyldugu arbeiðstíðina, tó við í mesta lagi 7,5 tímum pr. skeiðdag (37 tíma vika). Stk. 2. Fyri skeið, sum liggja uttan fyri vanligu arbeiðstíðina, og sum ikki eru áløgd, kann Føroya Tele lata aðra frítíð tíma fyri tíma í staðin fyri tíðina, ið er nýtt til skeiðluttøku. Stk. 3. Ferðing til skeið, sum liggja aðrastaðni enn vanliga arbeiðstaðið (uttanbíggja og í útlandinum) verður roknað í skeiðtíðina. Stk. 4. Ásetingarnar í stk. 1-3 kunnu við avtalu millum 3 mannanevndina og Føroya Tele frávíkjast. Stk. 1. Starvsfólk, sum eftir serligum boðum, ella eftir frammanundan fastløgdum arbeiðslagi við góðkenning frá Føroya Tele, fyribils røkja hægri starv í 1 viku samfelt ella meira, eiga í hesum tíðarskeiði at verða lønt við somu løn, sum tey høvdu fingið, um tey vórðu sett í starvið, treytað av, at tey yvirtaka tær arbeiðsgávur, ið standast av hægra starvinunum. Stk. 7. Lærlingar mugu vanliga ikki taka lut í úrtíðararbeiði. Taka teir undantaksvís lut í úrtíðararbeiði, skulu teir lønast á tí stigi í lønarbólkinum, teir koma í, tá teir eru útlærdir. Slíkt úrtíðararbeiði hjá lærlingum má undir ongum umstøðum nerva skyldugu skúlagongdina. Stk. 8. Leiðarar, sum løntir eru hægri enn 23. lønarstig, tilskriva ikki yvirtíð. Eftir umsókn kann tó verða veitt teimum hóskandi mánaðarligt ískoyti, um starvið inniber áhaldandi meirarbeiðið. Somuleiðis kann eftir umsókn verða veitt teimum ískoytið/yvirtíðargjald fyri styttri tíðarskeið við nógvum meirarbeiði. Undir heilt serligum umstøðum, tá ið arbeitt verður út í eitt eftir vanliga arbeiðstíð, verða reglurnar um úrtíðarløn at galda fyri alla hesa tíðina, ið arbeitt verður. Eftir 3. yvirtíma gerandisdagar verður latin úrtíðarløn við hægstu viðbót fyri allar tímarnar, ið arbeitt verður. Áðrenn farið verður undir at gjalda vanliga løn aftur, skulu treytirnar í § 42 í løgtingslóg nr. 70 frá 11. mai 2000 um arbeiðsumhvørvi verða uppfyltar. Stk. 1. Jólaaftan, nýggjársaftan, páskaaftan, flaggdagur, hvítusunnuaftan, ½ grundlógardagur, ½ ólavsøkuaftan, ólavsøkudagur og allir halgidagar eru frídagar. Stk. 2. Ein samd samstarvsnevnd kann taka avgerð um at leggja hálvar frídagar saman til heilar frídagar. Hetta merkir, at hesir heilu frídagar liggja á einum av teimum hálvu frídøgunum, meðan tann hálvi arbeiðsdagurin verður vanligur fullur arbeiðsdagur. Verður arbeitt á einum heilum samanløgdum frídegi, verður hetta lønt sambært stk. 3. Verður arbeitt á einum heilum samanløgdum arbeiðsdegi, verður hetta lønt sum vanligur arbeiðsdagur. Stk. 3. Verður arbeitt í ásettu frítíð, verður goldið úrtíðargjald við hægstu viðbót sambært § 22 í lønarsáttmálanum fyri alla tíðina. Stk. 4. Tímalønt starvsfólk, ið hava starvast í minsta lagi 3 mánaðir í undanfarna fíggjarári, og sum framhaldandi eru í starvi 1. apríl árið eftir, fáa 4% av allari lønini frá 1. apríl til 31. mars sum samsýning fyri serstakar frí- og halgidagar. Hetta verður at útgjalda saman við lønini fyri apríl mánað. Stk. 1. Í sáttmálaskeiðnum hækkar lønin soleiðis: · frá 1. januar 2017 hækkar lønin 2,2% · frá 1. januar 2018 hækkar lønin 2,3% Stk. 2. Starvsfólk á Føroya Tele hava keypt 5 frídagar um árið. Um starvsfólkið ikki ynskir at keypa hesar frídagar, verða teir útgoldnir við 0,4% av árslønini fyri hvønn dagin. Hjá starvsfólkum, ið arbeiða minni enn fulla tíð, verða frídagarnir roknaðir lutvíst í mun til arbeiðstíðina. Starvsfólk, ið byrja í føstum starvi eftir at semjan er undirskrivað, hava rætt til at halda frídagarnar, líkamikið nær starvsfólkið byrjar í starvinum. Starvsfólk, ið arbeiða minni enn 3 mánaðir um árið (umroknað til fulla tíð), hava ikki rætt til at halda frídagarnar. Løntakarin og arbeiðsgevarin avtala, nær frídagarnir verða hildnir. Eftir avtalu kunnu frídagarnir flytast til árið eftir. Stk. 3. Annars er galdandi tann regla, at eingin, sum nú er í starvi, kann fara niður í løn. Stk. 4. Mánaðarlønin skal vera goldin í seinasta lagi síðsta gerandisdagin í mánaðinum. Í ávísum førum kunnu húsaavtalur gerast. Stk. 4. Starvsaldurin fyri stig 1–17 er 9 ár, og er at rokna sum ein fastur blokkur. Tá viðbótastig verða latin afturat lønini, fylgir starvsaldurin við samsvarandi, bæði á byrjunar og endastigi. Stk. 4a. Størv sum eru lønt omanfyri stig 17, fáa bert stig afturat lønini, eftir at ein menningarsamrøða hevur verðið hildin. Stig verða latin afturat tá serstøk avrik, arbeiðsuppgávur, ábyrgd v. m., eru viðurkend. Stk. 4b. Stk. 4a. , er ikki galdandi tá starvsaldurin yvirlappar bólk B og C. Stk. 5. Starvsaldurin hækkar eina ferð um árið, at rokna frá setanardegnum. Stk. 6. Tá flutt verður millum bólki A og B, verður flytingin sett á byrjunarstigi í hægra bólkinum, og henda flyting hevur við sær 9 ára starvsaldur. Stk. 7. Starvsfólk, ið fara úr einum starvi á Føroya Tele í eitt annað í sama bólki, fáa starvsaldurin við sær yvir í nýggja starvið, tá uppgávurnar eru á líknandi støðið sum í undanfarna starvið. Stk. 8. Til hvørt starv er ein starvslýsing, ið lýsir innihaldið í starvinum. Starvslýsingin skal verða relevant fyri starvið. Stk. 9. Einaferð um árið í samband við starvsfólkasamrøðu, verður starvslýsingin endurskoðað. Um munandi broytingar eru í starvsinnihaldinum, skal ein nýggj samrøða verða um regulering av lønini samsvarandi broytingunum. Føroya Tele kunna trímannanevndina um møguligar broytingar. Stk. 10. Er ósemja um innihaldið í starvslýsingini verður hetta lagt fyri 3 mannanevndina og leiðsluna á Føroya Tele, til endaliga avgerð. Stk. 11. Praktikantar innan hægri útbúgving, ið koma í praktikk, fáa 80% av byrjunarlønini í avvarandi bólki samsvarandi útbúgving. Stk. 12. Eru ivamál um innflokking av størvum, verður hettar at leggja fyri 3 mannanevndina og leiðsluni á Føroya Tele til avgerðar. Stk. 1. Í samband við ískoytisskipan eru Føroya Tele og Starvsmannafelagið samd um, at starvsfólk vegna serligar arbeiðsumstøður, førleika, ábyrgd v. m., kunnu fáa ískoyti umframt vanligu lønina. Føroya Tele bindur seg til, at lata limum Starvsmannafelagsins ískoyti svarandi til minst 0,5% av samlaðu árligu lønarútgjaldingunum til hesar limir. Stk. 2. 3 mannanevndin verður kunnað um, hvørjir limir Starvsmannafelagsins fáa ískoyti, hvør upphæddin er, og tá ískoyti verða afturtikin. Stk. 1. Lærlingar verða løntir 1., 2., 3. og 4. læruár við ávikavist 40, 50, 60 og 70% av byrjunarlønini fyri assistentar. Er lærutíðin stytri enn 4 ár, verða seinastu lønarstigini nýtt, soleiðis at seinasta heila læruár verður lønt eftir 4. Lønarstig (70%). Stk. 2. Lærlingar eru ikki umfataðir av verkfalli ella lock-out. Stk. 3. Har lærlingur gongur á handilsskúla um dagin, verður givið honum frítt at fara í arbeiðstíðini, uttan at tíðin verður frádrigin í løn hansara. Verður skúlagongdin uttanfyri vanligu arbeiðstíðina, skal hetta gevast aftur í vanligum tímatali. Fer skúlagongdin fram frí-leygardagar, skal lærlingurin hava samsvarandi frítíð onkran av yrkadøgunum. § 34 Serreglur undir arbeiðssteðgi Hetta tal av starvsfólkum verða hildin uttan fyri luttøku í arbeiðssteðgi: • 2 starvsfólk í Datatøkni • 2 Starvsfólk í Byggideildini Starvsfólkini á Føroya Tele, sum sambært hesi avtalu verða hildin uttanfyri arbeiðssteðg, kunnu bara verða sett at tryggja raksturin av skipanum, men ikki menning. Í seinasta lagi 6 tímar eftir, at arbeiðssteðgur er lýstur, boðar Føroya Tele Starvsmannafelagnum frá, hvørji starvsfólk verða hildin uttan fyri arbeiðssteðgin. Onnur undantøk kunnu verða givin, um Starvsmannafelagið og Føroya Arbeiðsgevarafelag eru samd um hetta. Umboð fyri Starvsmannafelagið sleppa undir arbeiðssteðgi inn á Føroya Tele at hava samrøður við tey starvsfólk, sum sambært hesi avtalu, eru til arbeiðis. Stk. 1. Hesin sáttmáli er galdandi frá 1. januar 2017 og kann sigast upp av báðum pørtum við 3 mánaða freist, tó í fyrsta lagið 1. januar 2019. Í sambandi við uppsøgn av sáttmálanum, kann annar parturin krevja, at samráðingar byrja innan ein mánaða eftir, at krøv eru send mótpartinum. Tó kann parturin í fyrsta lagi krevja, at samráðingar byrja um endurnýggjan av sáttmálanum 6 mánaðir, áðrenn hann fer úr gildi. Protokollat um rúmliga arbeiðsmarknaðin: Sum útgangsstøði eru partarnir samdir um, at yvirskipaða sosiala ábyrgdin liggur hjá landstýri og løgtingi. Samstundis er tilknýti hjá einstaka borgarinum til arbeiðsmarknaðin av stórum týdningi sosialt og sálarfrøðiliga. Partarnir eru samdir um at fremja starvssetanir av fólki við skerdum førleika. Hetta kann m. a. gerast so at hesir starvsbólkar fáa serliga tillagaðar setanartreytir. Við støði í vanligu ásetingunum í sáttmálanum eigur sostatt at bera til at lata arbeiði vera gjørt undir serligum treytum. Listi yvir starvsfólkabólkar Fylgiskjal til sáttmála millum Føroya Arbeiðsgevarafelag og Starvsmannafelag um Føroya Tele Hesin listi verður dagførdur sambært § 32 í sáttmálanum. Bólkur A, stig 1–10, ófaklærd. Ørindafólk. Hjálparfólk. Bólkur B, stig 9–17, faklærd. Skrivstovufólk við góðkendari útbúgving.